Tom Odell

Thomas Peter Odell (* 24. november 1990, Chichester, West Sussex, Anglicko) je britský spevák-skladateľ a klavirista. Jeho debutový album Long Way Down sa v roku 2013 umiestnil na vrchole britského rebríčka. Na Brit Awards 2013 mu udelili Cenu kritikov, čím sa stal historicky prvým mužom, ktorý získal toto ocenenie a v roku 2014 bol nominovaný na dve Brit Awards v kategóriách najlepší nováčik a najlepší britský mužský sólový umelec. Je držiteľom ceny Ivor Novello Award 2014 pre najlepšieho textára-skladateľa.

 Raný život 

Thomas Peter Odell sa narodil v Chichesteri, West Sussexe, do rodiny komerčného pilota a učiteľky na základnej škole. Svoje detstvo opísal ako „hlboko traumatizujúce“ a vďaka otcovej práci časť z neho strávil na Novom Zélande. So skladaním hudby začal v trinástich rokoch a prvý hudobný text, ktorý napísal, bol o pavúkovi. V Anglicku navštevoval internátnu školu, neskôr študoval na Britskom a írskom inštitúte modernej hudby. V tom čase vystupoval ako spevák skupiny Tom & the Tides, po dovŕšení štúdia sa však presťahoval do Londýna s cieľom vydať sa na sólovú dráhu.

 Kariéra 

Odella objavila britská speváčka Lily Allen, ktorá mu okamžite ponúkla nahrávaciu zmluvu po tom, ako ho v Londýne videla spievať naživo. Allen uviedla, že bola z jeho spevu „unesená“ a prejavom jej pripomínal Davida Bowieho. Odell podpísal zmluvu s jej vlastným vydavateľstvom In The Name Of, ktoré patrilo pod Columbia Records. V októbri 2012 vydal debutové EP s názvom Songs from Another Love a začiatkom nasledujúceho roka ho BBC umiestnila na Sound of, zoznam najvýraznejších nových talentov, ktorý každoročne zostavujú hudobní kritici.

V júni 2013 vydal debutový štúdiový album Long Way Down, ktorý sa dostal na vrchol britského rebríčka. Napriek komerčnému úspechu album získal od hudobných kritikov rozpačité hodnotenia a sám Odell sa vyjadril, že bol donútený nahrať naň aj skladby, s ktorými nesúhlasil. Druhý štúdiový album Wrong Crowd vydal v apríli 2016, pilotným singlom sa stala rovnomenná skladba. Album obsadil v Spojenom kráľovstve druhú priečku. V októbri 2018 vydal tretí album s názvom Jubilee Road, ktorý dosiahol piatu priečku britského rebríčka.

Svojím štvrtým štúdiovým albumom Monsters, ktorý vyšiel v júli 2021, sa Odell odklonil od predchádzajúcej tvorby a v skladbách sa venuje témam duševného zdravia (má diagnostikovanú úzkostnú poruchu), kapitalizmu aj streľbám na školách. Uviedol: „Mám dojem, akoby sa odo mňa očakávalo, že poviem, že mi úzkostné stavy spôsobila trauma z detstva, ale v skutočnosti ich mám, pretože svet je v p***.“ Album sa rovnako ako všetky jeho predošlé albumy umiestnil v prvej päťke britského rebríčka.

 Iné 
V roku 2014 mu bola udelená cena Ivor Novello Award pre najlepšieho textára-skladateľa.

Odell v roku 2019 moderoval na BBC 2 štvordielnu hudobnú reláciu Around the Piano, ktorá sa venovala tomu, ako klavír ovplyvnil vývoj hudby za posledných 60 rokov.

Jeho skladby sa často používajú v televíznych seriáloch, reklamách, na módnych prehliadkach, objavili sa aj na soundtrackoch k filmom ako napr. Na vine sú hviezdy či If I Stay.

 Diskografia 

 Štúdiové albumy 
NázovPodrobnostiLong Way Down Vydané: 24. jún 2013
 Vydavateľstvo: Columbia Records
 Formát: CD, digitálny downloadWrong Crowd Vydané: 10. júna 2016
 Vydavateľstvo: Columbia Records
 Formát: CD, digitálny download, LPJubilee Road Vydané: 26. októbra 2018
 Vydavateľstvo: Columbia Records
 Formát: CD, digitálny download, LPMonsters Vydané: 9. júla 2021
 Vydavateľstvo: Columbia Records
 Formát: CD, digitálny download, LPBest Day of My Life Vydané: 2022Black Friday Vydané: 2024A Wonderful Life Vydané: 2025

 EP 
NázovPodrobnostiSongs from Another Love Vydané: 15. októbra 2012
 Vydavateľstvo: Columbia Records
 Formát: Digitálny download, vinylThe Another Love EP Vydané: 14. júna 2013
 Vydavateľstvo: Columbia Records
 Formát: Digitálny download, vinylSpending All My Christmas with You Vydané: 9. decembra 2016
 Vydavateľstvo: Columbia Records
 Formát: Digitálny download

 Ocenenia a nominácie 
RokOrganizáciaCenaVýsledok2013MTVNajlepší nováčik BRIT AwardsCena kritikov BBCSound of 2013 2014BRIT AwardsNajlepší britský mužský sólový umelec Britský objav roka Ivor Novello AwardsTextár-skladateľ roka 

 Referencie 

 Iné projekty 

 Externé odkazy 
 Oficiálna webstránka


 Zdroj 

Kategória:Anglickí popoví speváci
Kategória:Britskí folkoví speváci
Kategória:Britskí speváci-skladatelia
Kategória:Držitelia ceny Brit Award
Kategória:Osobnosti z grófstva West Sussex